[{"text_idx": "#000000", "text": "L ehk oregoni rajalt leitud armastus"}, {"text_idx": "#000001", "text": "Algus on s\u030cokeerivalt verine, hoopis erinev sellest, mida malbe pealkirja ja rahuliku kaanepildi ja\u0308rgi ootasin. Selle saatusliku hetkeni jo\u0303uab lugu uuesti alles tu\u0308kk maad hiljem, sest teine peatu\u0308kk po\u0308o\u0308rdub tagasi ra\u0308nnaku alguse juurde, kui ko\u0303ik on alles ees. Hoolimata kirvest, mida teadsin Mayde pea kohal rippuvat, lasin end perekonda kiinduda, kuna nad ko\u0303ik on nii armastusva\u0308a\u0308rsed ja lootusrikkad. Naispeategelane Naomi on sihikindel ja sitke naine, kes ei lase end liialt u\u0308hiskonna normidest mo\u0303jutada. Meespeategelane John ei ole endale maailmas kohta leidnud, kuna on pooleldi valge ja pooleldi pooniverd. Vastandina on romaanis ka tegelasi, kellel on ainult negatiivsed omadused, nii et neid on mo\u0303nus po\u0303lata."}, {"text_idx": "#000002", "text": "Olin Oregoni rajast u\u0308ht-teist kuulnud, aga ma ei olnud sel teemal varem midagi lugenud, misto\u0303ttu pakkus just see vankritega kaasa ra\u0308ndamine suurima elamuse. Amy Harmon kirjeldab teekonda po\u0303hjalikult, jo\u0303eu\u0308letusi, va\u0308ikeseid asulaid, peatunud vankrikobara varaseid hommikuid ja hiliseid o\u0303htutunde, vankri alla ajavat paduvihma, julgustavaid looduslikke maama\u0308rke. Sellest hoolimata on raske ette kujutada niivo\u0303rd pikka ra\u0308nnakut, kuhu on terve elu kaasa pakitud. Jalgsi tuhandete kilomeetrite ko\u0303ndimine kujutab endas veel seda kerget osa. Ameerika keskosa loodus on halastamatu. Palju oli tagasipo\u0308o\u0308rdujaid ja neid, kes ja\u0308id tee a\u0308a\u0308rde mulla alla. Ko\u0303ik siiski ei ole rist ja viletsus ja u\u0308mberasujad oskavad teekonnast ka ro\u0303o\u0303mu leida, eriti Naomi ja John oma ta\u0308rganud tunnetest."}, {"text_idx": "#000003", "text": "Sa tead, et see on tulemas, sa ei taha, et see tuleks, aga sa ei saa mitte midagi ette vo\u0303tta - muidugi jo\u0303uab jutustus veresaunani, mis po\u0308o\u0308rab ko\u0303ik pahupidi. Naomile ja Johnile jagub nii uusi ra\u0308nkraskeid katsumusi kui ka uskumatut o\u0303nne, mis neid lo\u0303puks ko\u0303igest la\u0308bi aitab. Olukord paistis lootusetu, aga lahenes kui imeva\u0308el ja mul ei tulnud hetkekski pa\u0308he, et romaanil vo\u0303iks olla kurb lo\u0303pp. Kuigi po\u0303nevust jagub ka romaani teise poolde, siis esimese poole pinge ja ra\u0308nnakukirjeldused haarasid rohkem kaasa kui armastuse proovilepanek."}, {"text_idx": "#000004", "text": "Suurimat u\u0308llatust pakkus aga Amy Harmoni lo\u0303ppso\u0303na, kust selgus, et suur osa raamatust po\u0303hines to\u0303sielul, ta\u0308psemalt naise enda esivanematel. See asetas kogu loetu uude valgusesse. Ma ei loe ajaloolist ilukirjandust ku\u0308ll eriti tihti, aga jumaldan selliseid po\u0303hjaliku eelto\u0308o\u0308ga romaane. Tahan nu\u0308u\u0308d kindlasti \"Mida tuul teab\" ka a\u0308ra lugeda. Rohked katsumused raamatus ja sitke naispeategelane meenutasid mulle Kristin Hannah' romaani \"Neli tuult\", mito\u0303ttu soovitaksin \"Kus uitavad kadunud\" kindlasti tema austajatele ja vastupidi!"}, {"text_idx": "#000005", "text": "Aita\u0308h, Rahva Raamat, raamatu eest!"}]